Uredba Komisije (ES) št. 2181/2002

z dne 6. decembra 2002

o spremembah Uredbe (ES) št. 1239/95 o uvedbi izvedbenih pravil za uporabo Uredbe Sveta (ES) št. 2100/94 v zvezi s postopki, ki potekajo na Uradu Skupnosti za rastlinske sorte

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2100/94 z dne 27. julija 1994 o žlahtniteljskih pravicah v Skupnosti [1], kakor je bila nazadnje spremenjena z Uredbo (ES) št. 2506/95 [2], in zlasti člena 114 Uredbe,

ob upoštevanju naslednjega:

(1) Urad Skupnosti za rastlinske sorte (Urad), ustanovljen z Uredbo (ES) št. 2100/94, je pristojen za izvajanje in uporabo sistema varstva žlahtniteljskih pravic.

(2) Predpisi o postopkih na Uradu so določeni v Uredbi Komisije (ES) št. 1239/95 [3], kakor je bila spremenjena z Uredbo (ES) št. 448/96 [4]. Člen 27 navedene Uredbe določa, da se lahko poročila o preskušanju sorte, izdelana pod odgovornostjo organov države članice ali tretje države, ki je članica Mednarodne zveze za varstvo novih sort rastlin, štejejo kot zadostna podlaga za odločitev. Vendar pa je bil člen 27 prehodna določba, ki je prenehala veljati 30. junija 1998.

(3) Cilj prehodne uporabe člena 27 Uredbe (ES) št. 1239/95 je bila vzpostavitev neodvisnega sistema Skupnosti, v katerem Urad izvaja preskušanje sort, prijavljenih s prijavo za varstvo sorte rastlin. Izkušnje Urada pa so pokazale, da je treba upoštevati tudi druga poročila o preskušanju od poročil, navedenih v členu 27.

(4) Večina žlahtniteljskih pravic v Skupnosti, podeljenih po 30. juniju 1998, je temeljila na odločbah, ki so upoštevale preskušanja sort, izvedena v pristojnosti drugih organov in ne Urada, ki podeljuje žlahtniteljske pravice na zelo konkurenčnem trgu.

(5) Zato je treba prakso Urada zakonsko urediti od 1. julija 1998. Hkrati pa je treba obdržati odprto možnost prihodnje uporabe člena 27. Uredbo (ES) št. 1239/95 je zato treba ustrezno spremeniti z začetkom veljavnosti 1. julija 1998.

(6) Opravljen je bil posvet z Upravnim Svetom Urada Skupnosti za rastlinske sorte rastlin.

(7) Ukrepi, predvideni s to Uredbo, so v skladu z mnenjem Stalnega odbora za žlahtniteljske pravice –

SPREJELA NASLEDNJO UREDBO:

Člen 1

Uredba (ES) št. 1239/95 se spremeni:

1. Člen 27 se nadomesti z naslednjim:

"Člen 27

Druga poročila o preskušanju

1. Urad lahko poročilo o rezultatih preskušanja sorte, ki ga je za uradne namene v državi članici izvajal ali ga izvaja eden od uradov, pristojnih za zadevno sorto v skladu s členom 55(1) osnovne uredbe, šteje za zadostno podlago za odločitev, če:

- material, predložen za preskušanje sorte, količinsko in kakovostno ustreza standardom, določenim v skladu s členom 55(4) osnovne uredbe,

- je bilo preskušanje sorte izvedeno na način, ki je skladen z določitvami upravnega sveta po členu 55(1) osnovne uredbe in izdanimi smernicami za preskušanje ali splošnimi navodili po členu 56(2) navedene uredbe ter členih 22 in 23 te uredbe,

- je imel Urad priložnost spremljati izvajanje zadevnega preskušanja sorte, in

- kolikor končno poročilo ni takoj na voljo, se vmesna poročila o vsakem obdobju rasti predložijo Uradu pred poročilom o preskušanju.

2. Če Urad poročila o preskušanju iz odstavka 1 ne šteje za zadostno podlago za odločitev, lahko po posvetovanju s prijaviteljem in zadevnim uradom za preskušanje sort postopa v skladu s členom 55 osnovne uredbe.

3. Urad in vsak pristojen nacionalni urad za sorte rastlin države članice nudijo drug drugemu upravno pomoč, tako da na zahtevo dajo na razpolago poročila o preskušanju sorte za namene presoje razločljivosti, izenačenosti in nespremenljivosti sorte. Urad ali pristojen nacionalni urad za sorte rastlin za predložitev tovrstnega poročila zaračuna določeno pristojbino, o kateri se dogovorita zadevna urada.

4. Urad lahko poročilo o rezultatih preskušanja sorte, ki je bilo izvedeno ali se izvaja za uradne namene v tretji državi, ki je članica Mednarodne zveze za varstvo novih sort rastlin, šteje za zadostno podlago za odločitev, če je preskušanje sorte skladno s pogoji, določenimi v pisnem sporazumu med Uradom in pristojnim organom zadevne tretje države. Ti pogoji obsegajo vsaj naslednje:

- pogoje glede predloženega materiala iz prve alinee odstavka 1,

- da je bilo preskušanje sorte izvedeno v skladu z izdanimi smernicami za preskušanje ali splošnimi navodili po členu 56(2) osnovne uredbe,

- da je Urad imel priložnost, da presodi primernost ustanov, ki izvajajo preizkušanje zadevnih sort v navedeni tretji državi in da spremlja izvajanje zadevnega preizkušanja sorte in

- pogoje v zvezi z razpoložljivostjo poročil iz četrte alinee odstavka 1."

2. V členu 95 se drugi odstavek črta.

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od 1. julija 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. decembra 2002

Za Komisijo

David Byrne

Član Komisije

[1] UL 227, 1.9.1994, str. 1.

[2] UL 258, 28.10.1995, str. 3.

[3] UL 121, 1.6.1995, str. 37.

[4] UL 62, 13.3.1996, str. 3.

--------------------------------------------------